Organisasies loof tronkstraf vir voormalige president | Maroela Media
Charles Taylor is Woensdag gevonnis. Foto: un.org
Menseregte-organisasies het Woensdag hulle tevredeheid uitgespreek oor die 50 jaar tronkstraf wat die voormalige Liberiese president, Charles Taylor, opgelê is. Hulle het verder gesê hierdie is 'n bewys aan ander diktators dat hulle nie net kan maak soos hulle goeddink nie.
'n Spesiale tribunaal in Den Haag het Taylor Woensdagoggend gevonnis. Die 64-jarige is verlede maand op al 11 aanklagte van oorlogmisdade skuldige bevind.
Die hof het verder gesê Taylor het diamante gebruik om die Sierra Leone se Revolusionêre Verenigde Front (RUF) te steun. Dié rebelle het gemoor en verkrag. Hulle het ook seksslawe aangehou, mense se ledemate afgekap en het kindersoldate gewerf.
Die hoofregter, Richard Lussick, het Taylor se misdade as die afskuwelikste en gewelddadigste in die menslike heugenis beskryf. Taylor is die eerste staatshoof, wat sedert die Tweede Wêreldoorlog, op dié soort aanklagte skuldig bevind word. Dit blyk dat hy moontlik sy vonnis in 'n Britse-gevangenis sal uitdien.